Euroopa Liidu Teataja L 167 , 24/06/1981 Lk 0031 - 0038

Soomekeelne eriväljaanne: Peatükk 15 Köide 3 Lk 0119

Hispaaniakeelne eriväljaanne: Peatükk 15 Köide 3 Lk 0031

Rootsikeelne eriväljaanne: Peatükk 15 Köide 3 Lk 0119

Portugalikeelne eriväljaanne Peatükk 15 Köide 3 Lk 0031



Komisjoni otsus, 11. mai 1981, millega kehtestatakse kriteeriumid, mille alusel liikmesriigid esitavad komisjonile keemiliste ainete loeteluga seotud teabe (81/437/EMÜ) EUROOPA ÜHENDUSTE KOMISJON, võttes arvesse Euroopa Majandusühenduse asutamislepingut, võttes arvesse nõukogu 27. juuni 1967. aasta direktiivi 67/548/EMÜ ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta, [1] viimati muudetud direktiiviga 79/831/EMÜ, [2] eriti selle artikli 13 lõiget 3, ning arvestades, et: direktiivi 67/548/EMÜ artikli 13 lõikes 1 nähakse ette 18. septembri 1981. aasta seisuga ühenduse turul olevate ainete loetelu koostamine; komisjon peab selle loetelu koostamisel arvesse võtma kõnealuse direktiivi artikli 1 lõiget 4 ja artiklit 8; ajalistel ja kulutustega seotud põhjustel on loetelu koostamiseks vaja kasutada segameetodit, mille kohaselt põhiloetelu täiendatakse tootjate või importijate teatiste põhjal, mis tõendavad põhiloetelus puuduvate ainete olemasolu ühenduse turul; komisjoni poolt tehnika arengule kohandamise komitee arvamust arvesse võttes koostatud põhiloetelu peab olema kooskõlas andmetega, mille põhjal saab objektiivselt ja mõistlikult eeldada selles sisalduvate ainete olemasolu ühenduse turul; tuleb ette näha sätted, mis võimaldavad kehtestada korra, mille kohaselt liikmesriikide pädevaid asutusi teavitatakse loetellu lisatavatest ainetest, kusjuures sellised teatised kehtivad ühenduse turul; peale selle on soovitav ette näha, et teatamise korda ja järgitavat ajakava käsitlevad sätted võetakse vastu ühenduse tasandil; käesolevas otsuses ettenähtud meetmed on kooskõlas ohtlike ainete ja valmististe kaubanduse tehniliste tõkete kõrvaldamist käsitlevate direktiivide tehnika arengule kohandamise komitee seisukohaga, ON VASTU VÕTNUD KÄESOLEVA OTSUSE: Artikkel 1 Liikmesriigid võtavad kõik artiklites 2 ja 3 ning lisas sätestatud etappide ja menetluste nõuetekohase järgimise tagamiseks vajalikud meetmed, et komisjonil oleks võimalik koostada direktiivi 67/548/EMÜ artiklis 13 sätestatud loetelu. Artikkel 2 1. 18. septembri 1981. aasta seisuga ühenduse turul olevate keemiliste ainete loetelu, edaspidi "EINECS" (Euroopa kaubanduslike keemiliste ainete loetelu), koostatakse vastavalt lisa I jao sätetele. 2. EINECS-loetelu koosneb põhiloetelust, edaspidi "Ecoin" (Euroopa põhiloetelu), mille komisjon koostab oma käsutuses oleva teabe alusel, ning loetelust, mis sisaldab aineid, mille kohta liikmesriigid on hiljem esitanud komisjonile teatise kooskõlas lisa II jao sätetega. Artikkel 3 Liikmesriigid võtavad kõik vajalikud meetmed EINECS-loetelu koostamisega seotud tegevuse elluviimiseks ja kooskõlastamiseks. Sel eesmärgil määrab komisjon kontaktasutuse. Liikmesriigid võivad samal eesmärgil nimetada siseriiklikud kontaktasutused. Enne 30. juunit 1981 saadavad liikmesriigid komisjonile aadressid, kuhu teatised tuleb saata. Komisjon avaldab aadressid Euroopa Ühenduste Teatajas. Artikkel 4 Käesoleva otsuse kohaldamisel kasutatakse mõisteid "aine", "valmistis" ja "turuleviimine", nagu need on määratletud direktiivi 67/548/EMÜ artiklis 2. Artikkel 5 Käesolev otsus on adresseeritud liikmesriikidele. Brüssel, 11. mai 1981 Komisjoni nimel komisjoni liige Karl-Heinz Narjes [1] EÜT L 196, 16.8.1967, lk 1. [2] EÜT L 259, 15.9.1979, lk 10. -------------------------------------------------- LISA I. EINECS-LOETELU ETTEVALMISTAMISE MENETLUS Menetlus koosneb järgmistest etappidest: Esimene etapp - Komisjon koostab keemiliste ainete olemasolevate loetelude alusel ECOIN-põhiloetelu. - ECOIN-põhiloetelu arusaadavuse suurendamiseks koostab komisjon selgitava dokumendi, mis sisaldab järgmist: - indeks, mis sisaldab CAS-numbrite (Chemical Abstract Service) alusel kindlaks määratud ainete nomenklatuuri, - tähestikuline indeks, mis sisaldab CAS-numbrite alusel kindlaks määratud ainete nomenklatuuri, - ECOIN-põhiloetelus sisalduvate ainete molekulivalemite indeks. - Teises etapis teatiste esitajate abistamiseks koostab komisjon dokumendi "Kokkuvõte teadaolevatest ainetest". Kasutamise hõlbustamiseks koosneb see kolmest indeksist: - indeks, mis sisaldab CAS-numbrite alusel kindlaks määratud ainete nomenklatuuri – EINECS-kood, - tähestikuline indeks, mis sisaldab CAS-numbrite alusel kindlaks määratud ainete nomenklatuuri – EINECS-kood, - dokumendis loetletud ainete molekulivalemite indeks. Dokumendis nimetatud ained, mida ei ole loetletud ECOIN-põhiloetelus, lisatakse EINECS-loetelule üksnes juhul, kui nende kohta esitatakse teatis. - Komisjon koostab koostöös kõigi liikmesriikidega kõigis ühenduse ametlikes keeltes selgitava dokumendi "Juhis teatiste esitamiseks seoses EINECS-loeteluga". - Pärast seda, kui liikmesriikidele on esitatud kõik eespool nimetatud dokumendid, avaldab komisjon Euroopa Ühenduste Teatajas ECOIN-loetelu ECOIN-numbrite/CAS-numbrite loetelu vormis. Teine etapp - Teatisi 18. septembri 1981. aasta seisuga ühenduse turul puhtal kujul või valmistise koostises esinevate ainete kohta, mida ei ole loetletud ECOIN-põhiloetelus, võib esitada tootja või mõni teine ühenduses elav isik, kes on viinud selle aine/need ained turule (edaspidi "teavitaja"). - Need teatised edastatakse artiklis 3 nimetatud siseriiklike kontaktasutuste aadressi(de)le. - Aineid käsitlevate teatiste esitamisel tuleb kasutada ainult sellelt aadressilt (nendelt aadressidelt) saadavaid asjakohaseid vorme. Teavitajad peavad need edastama samadele aadressidele hiljemalt üheksa kuud pärast ECOIN-põhiloetelu avaldamist Euroopa Ühenduste Teatajas. - Teatiste koostamisel ja vormide koopiate puhul järgitavad eeskirjad on esitatud käesoleva lisa II jaos. - Liikmesriigid edastavad komisjoni kontaktasutusele teatist esitava isiku poolt täidetud teatiste vormide asjakohased osad võimalikult kiiresti ning hiljemalt 30 päeva pärast nende kättesaamist. - Komisjoni kontaktasutus ei tohi teatiste vorme vastu võtta pärast seda, kui on möödunud 12 kuud ECOIN-põhiloetelu avaldamisest Euroopa Ühenduste Teatajas. Kolmas etapp - Komisjon koostab ECOIN-põhiloetelu alusel EINECS-loetelu ning lisab sellele ained, millest on liikmesriikidele teatatud; liikmesriigid peavad tagama vastavate teatiste asjakohaste osade edastamise. - Aineid käsitlevate teatiste erinevate vormide läbivaatamisel ja töötlemisel võib komisjon vajada teatavate punktide kohta selgitusi (nt vale CAS-number, viga nomenklatuuris jne). Sel juhul esitab komisjon kirjaliku teabenõude liikmesriigile, kes edastab selle 15 päeva jooksul teavitajale. - Teavitaja peab liikmesriigi saadetud taotlusele kirjalikult vastama 45 päeva jooksul. Vastus edastatakse komisjoni kontaktasutusele 15 päeva jooksul. - Kui vastust ei ole saadud 90 päeva jooksul alates teabenõude esitamise kuupäevast, võib komisjon pärast liikmesriigiga konsulteerimist teha otsuse tema valduses oleva teabe alusel. Kui on määratud kontaktasutus(ed), täidab see asutus/täidavad need asutused kõnealused ülesanded liikmesriigi nimel. Neljas etapp EINECS-loetelu avaldatakse Euroopa Ühenduste Teatajas. II. TEATISTE KOOSTAMISE EESKIRJAD 1. Teatise võib esitada kõigi käesoleva otsuse artiklis 4 määratletud ainete kohta, mis vastavad ühele järgmistest kriteeriumidest: a) aine on turule viidud reaalsetel kaubanduslikel eesmärkidel ajavahemikus 1. jaanuarist 1971 kuni 18. septembrini 1981 (k.a); b) aine puhul on tegemist monomeeriga, millest on valmistatud ajavahemikus 1. jaanuarist 1971 kuni 18. septembrini 1981 (k.a) turul olevad polümerisaadid, polükondensaadid ja polüaduktid. 2. Teatist ei tohi esitada ainete puhul, mis vastavad ühele järgmistest kriteeriumidest: a) aine on turule viidud ajavahemikus 1. jaanuarist 1971 kuni 18. septembrini 1981 (k.a) üksnes uurimis- ja arendustegevuse ja/või analüüsimise eesmärgil; b) spetsiaalse otstarbega segud; c) lisandid, millel puhtal kujul esinedes puudub kaubanduslik väärtus; d) polümerisaadid, polükondensaadid ja polüaduktid. 3. Teatise esitamise kord: a) Kui teatis esitatakse aine kohta, mis ei kuulu ECOIN-põhiloetelusse, kuid on loetletud dokumendis "Kokkuvõte teadaolevatest ainetest", peab teavitaja kasutama vormi A (vormi koopia on esitatud allpool) ning edastama selle nõuetekohaselt täidetuna ja allkirjastatuna siseriikliku kontaktasutuse aadressile (siseriiklike kontaktasutuste aadressidele). b) Kui teatis esitatakse aine kohta, mida ei ole nimetatud ei ECOIN-põhiloetelus ega ka dokumendis "Kokkuvõte teadaolevatest ainetest", kuid mille kohta on teada CAS-number, peab teavitaja kasutama vormi B (vormi koopia on esitatud allpool) ning edastama selle nõuetekohaselt täidetuna ja allkirjastatuna siseriikliku kontaktasutuse aadressile (siseriiklike kontaktasutuste aadressidele). c) Kui teatis esitatakse aine kohta, mida ei ole nimetatud ei ECOIN-põhiloetelus ega ka dokumendis "Kokkuvõte teadaolevatest ainetest" ning mille kohta ei ole teada CAS-numbrit, peab teavitaja kasutama vormi C (vormi koopia on esitatud allpool) ning edastama selle nõuetekohaselt täidetuna ja allkirjastatuna siseriikliku kontaktasutuse aadressile (siseriiklike kontaktasutuste aadressidele). Vormi C täitmisel peab teavitaja kirjeldama ainet võimalikult üksikasjalikult, järgides dokumendis "Juhis teatiste esitamiseks seoses EINECS-loeteluga" esitatud suuniseid. Täpsemad teatiste esitamisega seotud suunised on esitatud dokumendis "Juhis teatiste esitamiseks seoses EINECS-loeteluga". +++++ TIFF +++++ +++++ TIFF +++++ +++++ TIFF +++++ --------------------------------------------------